## Odluka o Nacionalnom klirinškom sustavu

### NN 14/2002 (13.2.2002.), Odluka o Nacionalnom klirinškom sustavu

# Hrvatska narodna banke

358

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, broj 36/2001) i članka 44. stavka 1. točke 7. Zakona o
platnom prometu u zemlji (»Narodne novine«, broj 117/2001) guverner Hrvatske
narodne banke donio je

## ODLUKU

### o Nacionalnom klirinŠkom sustavu

Članak 1.

Ovom odlukom uređuje se Nacionalni klirinški sustav (u daljnjem tekstu:
NKS), pravila obračuna i operativni postupci obračuna preko NKS-a.

Članak 2.

NKS je sustav za obračun međubankovnih platnih transakcija na neto
multilateralnom načelu.

Financijska agencija je vlasnik i operativni upravitelj NKS-a.

Članak 3.

Sudionici su NKS-a:

– banke

– Hrvatska narodna banka i

– treće strane.

Treća je strana, u smislu ove odluke:

– institucija koja, na temelju ugovornog odnosa, dostavlja platne
transakcije u NKS radi obračuna u ime i za račun banke ili Hrvatske narodne
banke;

– sudionik platnog prometa koji, na temelju ovlaštenja banke ili
Hrvatske narodne banke, dostavlja platne transakcije u NKS radi obračuna.

Sudionik NKS-a može biti i organizacijski dio banke. Ovlasti
organizacijskog dijela banke u obračunu preko NKS-a određuje banka.

Članak 4.

Banka je sudionik obračuna preko NKS-a. NKS uključuje banku u obračun uz
suglasnost Hrvatske narodne banke.

Obračun platnih transakcija provodi se preko obračunskih računa banaka i
Hrvatske narodne banke u NKS-u.

Banka ima jedan obračunski račun u NKS-u. Obračunski račun banke je vodeći
broj banke.

Hrvatska narodna banka može imati više obračunskih računa u NKS-u. Obračunski
račun Hrvatske narodne banke njezin je vodeći broj.

Članak 5.

Sudionik NKS-a ulazi u NKS pomoću identifikacijskog broja.

Identifikacijski broj banke i Hrvatske narodne banke je vodeći broj.

Identifikacijski broj organizacijskom dijelu banke i trećoj strani određuje
NKS na zahtjev banke.

Članak 6.

Obračun platnih transakcija preko obračunskih računa banaka i Hrvatske
narodne banke u NKS-u obavlja se na neto multilateralnom načelu. Neto
multilateralno načelo obračuna znači kontinuirani obračun platnih transakcija
zadanih na teret i u korist obračunskih računa tijekom obračunskog dana.
Rezultat je neto multilateralnog načela obračuna konačna neto pozicija na obračunskim
računima na kraju obračunskog dana.

Članak 7.

Tijekom obračunskog dana izvršavaju se samo one platne transakcije koje
kao oznaku datuma valute imaju upisan datum tog obračunskog dana.

U tijeku obračunskog dana provodi se više obračunskih ciklusa. Platne
transakcije obračunate na obračunskim računima tijekom jednog obračunskog
ciklusa konačne su nakon završetka tog obračunskog ciklusa.

Članak 8.

Platne transakcije izvršavaju se do odobrenog limita na obračunskom računu.

Limit je visina dopuštenoga negativnog stanja na obračunskom računu i
zadaje ga Hrvatska narodna banka.

Hrvatska narodna banka može tijekom obračunskog dana, prije početka obračunskog
ciklusa, promijeniti limit na obračunskom računu banke.

Hrvatska narodna banka propisuje način određivanja limita na obračunskim
računima banaka.

Članak 9.

Platne transakcije na teret obračunskih računa mogu se zadavati s
prioritetom (redoslijedom) izvršenja u rasponu od 0 do 99, gdje je 0 najviši, a
99 najniži prioritet izvršenja.

Platne transakcije čiji je redoslijed plaćanja zakonski propisan zadaju
se s oznakom prioriteta izvršenja od 0 do 9.

Članak 10.

Platne transakcije za obračun kojih nema pokrića na obračunskom računu,
evidentiraju se u redu čekanja do osiguranja pokrića, a najdulje do kraja obračunskog
dana. Na kraju obračunskog dana platne transakcije iz reda čekanja vraćaju se
zadavatelju platne transakcije.

Zadavatelj platne transakcije, koja je u redu čekanja, može promijeniti
definirani prioritet izvršenja i može povući platnu transakciju iz reda čekanja.

Članak 11.

Hrvatska narodna banka može, tijekom obračunskog dana, blokirati obračunski
račun banke. Blokadom se onemogućava obračun platnih transakcija na teret obračunskog
računa.

Članak 12.

Namira neto pozicija na obračunskim računima banaka obavlja se na kraju
obračunskog dana.

Iznimno, Hrvatska narodna banka može neto poziciju na kraju prethodnoga
obračunskog ciklusa proglasiti konačnom pozicijom obračuna za taj obračunski
dan.

NKS dostavlja Hrvatskoj narodnoj banci podatke o neto pozicijama obračunskih
računa na kraju obračunskog dana. Hrvatska narodna banka obavlja, preko
Hrvatskog sustava velikih plaćanja, namiru na računima banaka u Hrvatskoj
narodnoj banci.

Hrvatska narodna banaka izvješćuje NKS o provedenoj namiri, nakon čega
se završava obračunski dan u NKS-u.

Članak 13.

Zadavanje i izvršenje platnih
transakcija preko NKS-a obavlja se u skladu s Odlukom o terminskom planu obračuna
preko međubankovnih platnih sustava.

Članak 14.

Tehničko-tehnološke upute za
obračun platnih transakcija preko NKS-a i cjenik usluga NKS-a donosi Financijska
agencija, uz suglasnost Hrvatske narodne banke.

Članak 15.

Banka je odgovorna i snosi štetu:

– ako podaci zbog pogreške
nisu prihvaćeni u NKS;

– ako platna transakcija,
zbog nedostatka pokrića na obračunskom računu, nije obračunata;

– ako platna transakcija nije
obračunata u skladu s propisanim redoslijedom plaćanja;

– ako ne primjeni elektroničke
ključeve i enkripcijske metode;

– ako za poslane podatke ne
traži potvrdu NKS-a;

– za štetne posljedice ulaska
njezinih dijelova u NKS;

– za štetne posljedice koje
proiziđu iz ugovorenih ovlasti trećim stranama.

Članak 16.

Financijska agencija je
odgovorna i snosi štetu:

– ako ne osigura pravodoban i
pouzdan prijem i obradu podataka u NKS-u;

– ako ne osigura pravodobno i
pouzdano slanje te točnost podataka iz obračuna Hrvatskoj narodnoj banci;

– ako ne osigura pravodobno i
pouzdano slanje te točnost podataka iz obračuna sudionicima NKS-a;

– ako dopusti ulazak u NKS
neovlaštenim sudionicima;

– ako ne primjeni
enkripcijske metode prilikom prijama i slanja podataka ili ako dopusti ulazak u
NKS pomoću neispravnog ključa;

– za izgubljene ili uništene
podatke u NKS-u;

– za obračun neispravnih
platnih transakcija;

– za provođenje obračuna
iznad limita na obračunskom računu;

– ako ne osigura rezervno rješenje
za prijam i slanje podataka;

– ako ne osigura tajnost
podataka koji su predmet i rezultat obračuna preko NKS-a.

Članak 17.

Ova odluka stupa na snagu
osmog dana od dana objave u »Narodnim novinama«, a primjenjuje se od 1. travnja
2002.

Danom primjene ove odluke
prestaje važiti Odluka o početku rada Nacionalnog klirinškog sustava i o izvršenju
naloga za plaćanje tim putem (»Narodne novine« broj 131/2000) i Pravila rada za
sudionike Nacionalnog klirinškog sustava O.br. 143-100/12-00/ŽR od 28. prosinca
2000.

O.br: 22-020/01-02/ŽR

Zagreb, 31. siječnja 2002.

Guverner
Hrvatske narodne banke
**dr.  Željko Rohatinski,** v. r.

Odluka, NN 14/2002-358